O‘zbekiston Respublikasi Prezidenti vazifasini bajaruvchi, Respublika Bosh vaziri Shavkat Mirziyoyev Navoiy va Buxoro viloyatlarida amalga oshirilayotgan yirik loyihalar bilan tanishdi

26.09.2016
O‘zbekiston Respublikasi Prezidenti vazifasini bajaruvchi, Respublika Bosh vaziri Shavkat Mirziyoyev joylarda ijtimoiy-iqtisodiy islohotlarning borishi, sanoat, qishloq xoʻjaligi va ijtimoiy sohalarda amalga oshirilayotgan keng koʻlamli ishlar bilan yaqindan tanishish maqsadida shu yilning 24-sentabr kuni Navoiy va Buxoro viloyatlariga tashrif buyurdi.
Shavkat Mirziyoyev Navoiy viloyatiga safari davomida mamlakatimiz Birinchi Prezidenti Islom Karimov qarorlariga muvofiq “Navoiyazot” aksiyadorlik jamiyatida amalga oshirilayotgan yirik loyihalar bilan tanishdi. Jumladan, polivinilxlorid (PVX), kaustik soda va metanol ishlab chiqarishga moʻljallangan majmuaning qurilish jarayonini koʻzdan kechirdi. Ushbu sanoat obyekti ishga tushirilgach, mahalliy xomashyoni chuqur qayta ishlash asosida 100 ming tonna PVX va 295 ming tonna metanol ishlab chiqarish oʻzlashtiriladi, kaustik soda ishlab chiqarish hajmi 71,8 ming tonnaga koʻpayadi.
Shavkat Mirziyoyev ammiak va karbamid ishlab chiqaradigan quvvatlarni barpo etishga qaratilgan yirik investitsion loyihaning amalga oshirilishi bilan ham tanishdi. Bu yerda yaratilayotgan quvvatlar yiliga 660 ming tonna ammiak va 577,5 ming tonna karbamid ishlab chiqarishga moʻljallangan.
O‘zbekiston Prezidenti vazifasini bajaruvchi yana bir muhim loyiha – zamonaviy energiya tejovchi texnologiyalar bilan jihozlangan, yiliga 500 ming tonna azot kislotasi ishlab chiqarishga moʻljallangan obyektga tashrif buyurdi. Yangi korxona ishga tushirilgach, bu yerdagi 50-yil avval oʻrnatilgan eski quvvatlar olib tashlanadi.
O‘zbekiston kimyo sanoati va butun iqtisodiyotimiz uchun muhim ahamiyatga ega boʻlgan bu loyihalar Yaponiya, Shveytsariya, Xitoy va boshqa mamlakatlarning yetakchi kompaniyalarida ishlab chiqarilgan eng zamonaviy texnologiyalar va uskunalar asosida amalga oshirilmoqda.
Yangi korxonalarda bir ming uch yuzdan ortiq ish oʻrni yaratiladi. Mamlakatimiz oliy ta’lim muassasalari va kasb-hunar kollejlarida yangi texnologiyalar va uskunalarni boshqaradigan yosh mutaxassislar tayyorlanmoqda. Ular xorijdagi korxonalarda malaka oshirib, ishlab chiqarishni ishga tushirishda ishtirok etishi va shu korxonalarda mehnat qilishi koʻzda tutilgan.
Shavkat Mirziyoyev Navoiy shahrida olib borilayotgan obodonlashtirish va koʻkalamzorlashtirish ishlari bilan ham tanishdi. Navoiy shahri bosh rejasining amalga oshirilishi muhokama etilib, kam ta’minlangan oilalar uchun uy-joy qurish, maishiy chiqindilarni utilizatsiya qilish masalalari koʻrib chiqildi.
Viloyat boʻylab safari chogʻida Shavkat Mirziyoyev qishloq xoʻjalik ishlarining borishi bilan ham tanishdi, paxta dalalarini koʻzdan kechirdi. Karmana tumani fermerlari bilan suhbatlashdi.
Navoiy viloyati faollari bilan uchrashuvda hududning eksport salohiyatini oshirish, paxta hosilini yigʻib-terib olish va kuzgi gʻalla ekishni samarali tashkil etish, ijtimoiy soha obyektlari va uy-joylarni kuz-qish mavsumiga tayyorlash, qishloq xoʻjalik mahsulotlarini gʻamlash, kommunal xizmatlar va xususiy uy-joy mulkdorlari shirkatlari faoliyatini takomillashtirish masalalari muhokama qilindi.
Shu kuni Shavkat Mirziyoyev Buxoro viloyatida qurilayotgan Qandim gazni qayta ishlash zavodiga tashrif buyurdi.
Qiymati 2,6 milliard dollarga teng boʻlgan ushbu yirik investitsion loyiha O‘zbekiston Respublikasining Birinchi Prezidenti Islom Karimov tomonidan qabul qilingan 2015-2019-yillarda tarkibiy oʻzgartirishlarni, ishlab chiqarishni modernizatsiya va diversifikatsiya qilishni ta’minlash chora-tadbirlari Dasturi ijrosi doirasida Rossiyaning “Lukoyl" kompaniyasi bilan hamkorlikda hamda Janubiy Koreyaning «Xunday Injiniring» va Singapurning «Enter Injiniring» kompaniyalari ishtirokida amalga oshirilmoqda.
Xususan, loyihaning amalga oshirilishi yangi yuqori texnologik quvvatlar va zamonaviy infratuzilmani ishga tushirish hisobidan yiliga 8,1 milliard kub metr tabiiy gaz qazib olish va qayta ishlash, shu asosda xaridorgir mahsulotlar ishlab chiqarish imkonini beradi
Besh oy avval – joriy yilning 18-aprel kuni Qandim zavodi qurilishi boshlanishiga bagʻishlangan rasmiy marosim boʻlib oʻtgan edi. O‘tgan davr mobaynida salmoqli tayyorgarlik va qurilish ishlari amalga oshirildi, jumladan, obyektlarning vertikal loyihalashtirilishi, tashqi infratuzilmani tayyorlash va barpo etish yakunlandi, navbatdagi qurilish va montaj ishlari bajarilmoqda, ishlab chiqarish muddati uzoq boʻlgan barcha uskunalarga buyurtmalar berildi.
Zavodning birinchi navbatini 2018-yilda foydalanishga topshirish, soʻng qisqa muddatlarda toʻliq quvvatda ishga tushirish rejalashtirilgan.
Shu yerning oʻzida O‘zbekiston Respublikasi Prezidenti vazifasini bajaruvchi Shavkat Mirziyoyev "Lukoyl" neft kompaniyasi prezidenti Vagit Alekperov bilan uchrashdi.
Shavkat Mirziyoyev "Lukoyl"ning O‘zbekiston neft-gaz tarmogʻida qoʻshma investitsion loyihalarni amalga oshirishda faol ishtirokini qayd etib, zamonaviy texnologiyalar jalb qilingan holda Qandim gazni qayta ishlash zavodi qurilishida olib borilayotgan ishlarni ijobiy baholadi.
O‘z navbatida Vagit Alekperov "Lukoyl" kompaniyasi O‘zbekiston neft-gaz tarmogʻida hayotga tatbiq etilayotgan investitsion loyihalar doirasidagi barcha majburiyatlarini oʻz vaqtida bajarishini qayd etdi.
Bugungi kunda "Lukoyl" Qandim guruhi va Havzak, Shodi, Qoʻngʻirot istiqbolli gaz konlarini oʻzlashtirish, Janubi-G‘arbiy Hisor va Ustyurt hududidagi neft-gaz uchastkalariga ishlov berish boʻyicha keng koʻlamli ishlarni amalga oshirmoqda. Birgalikdagi geologiya-qidiruv ishlari doirasida Orol dengizining O‘zbekistonga tegishli qismida istiqbolli uglevodorod konlari ochildi. Kompaniyaning O‘zbekistonda amalga oshirilayotgan loyihalarga kiritayotgan investitsiyalari hajmi 5,5 milliard dollardan oshdi.
Uchrashuv chogʻida "Lukoyl" kompaniyasi bilan uzoq muddatli va oʻzaro manfaatli hamkorlikni yanada rivojlantirishning istiqbolli yoʻnalishlari muhokama etildi.